P r e d k l a d a c i a    s p r á v a

Pochovávanie obetí vojny, zoskupovanie hrobov podľa národností, ich zachovanie, údržbu a evidenciu upravuje článok 17 Ženevskej dohody z 12. augusta 1949 a článok 34 Doplnkového protokolu z 8. júna 1977. V demokratických krajinách sa takýto akt vykonáva v súlade s humanitárnym právom, pravidlami medzinárodného práva a ochrane obetí vojny a v duchu konvencií potvrdených medzinárodnými záväzkami, ktorých signatárom je aj Slovenská republika.

Cieľom predloženej Analýzy, ktorá je vypracovaná na základe uznesenia vlády SR č. 281 z 28 marca 2001 je informovať o súčasnom stave starostlivosti o vojnové pohrebiská a pamätníky v Slovenskej republike a hroby našich vojnových obetí v zahraničí, uviesť problémy na tomto úseku a ich príčiny. Súčasne poukázať na vývojové trendy starostlivosti o tieto verejné zariadenia a to aj z pohľadu medzinárodných poznatkov a s akcentom na prijaté medzinárodné záväzky navrhnúť riešenia zodpovedajúce európskej úrovni i potrebám spoločnosti, inštitúciám a zainteresovaným subjektom pri zohľadnení našich tradícií a špecifík.

Súčasný stav starostlivosti o vojnové pohrebiská a pamätníky značne zaostáva za európskym štandardom ale aj za úrovňou administratívneho vedenia a technického riešenia, ktoré na tomto úseku bolo na Slovensku uplatňované v rokoch 1919 – 1990. Náprava si vyžaduje opatrenia legislatívneho, administratívneho, koncepčného i operatívneho charakteru.

Realizácia úloh vyplývajúcich z analýzy a návrhu uznesenia vlády SR si vyžiada postupné uvoľňovanie prostriedkov zo štátneho rozpočtu. Spôsob kvantifikácie výšky potrieb a objektivizáciu nutných nákladov na udržiavanie, prípadne obnovu vojnových pohrebísk a pamätníkov zabezpečí ministerstvo vnútra, prostredníctvom ktorého budú požiadavky uplatnené v rámci tvorby štátneho rozpočtu.

Analýza bola predmetom medzirezortného pripomienkového konania, v ktorom sa k nej vyjadrilo štrnásť ministerstiev Slovenskej republiky, Úrad vlády SR a Združenie miest a obcí Slovenska; pripomienky boli do materiálu zapracované. Pôvodne uplatnené požiadavky ministerstva financií k návrhu na uznesenie vlády boli odstránené na rozporovom konaní na úrovni štátnych tajomníkov ministerstva vnútra a ministerstva financií, ktoré sa uskutočnilo dňa 28. 8. 2001. 

Materiál sa predkladá bez rozporov. Výsledky pripomienkového konania sú uvedené v prílohovej časti materiálu.